Bewerings van onmin tussen Ace, Cyril is ‘fopnuus’Ace Magashule, sekretaris-generaal van die ANC (Foto: Simphiwe Mbokazi/African News Agency/ANA) Bewerings dat Ace Magashule, sekretaris-generaal van die ANC, homself gedistansieer het van pres. Cyril Ramaphosa se brief aan ANC-lede, is “fopnuus”. Die ANC het gesê hy veroordeel ten sterkste diegene wat werk daarvan maak om verdeeldheid binne die party se geledere te saai. “Ons is bewus daarvan dat teenstanders op verdeeldheid gedy en harmonie verag,” het Pule Mabe, nasionale ANC-woordvoerder, gesê. “Dit is duidelik dat wigdrywers wat dit haat om ŉ verenigde ANC te sien, nou alles moontlik probeer om die gemeenskaplike vasberadenheid en eenheid van ons leierskap, ten einde korrupsie te beveg waar dit ook al sy lelike kop uitsteek, te ondermyn.” Die party het dit onomwonde gestel dat die hele leierskap van die ANC, onder wie ook Magashule, die inhoud van Ramaphosa se brief ten volle ondersteun, aangesien dit die siening van die groep weerspieël en verteenwoordig. Volgens Mabe weerspieël Ramaphosa se brief die resolusies en oortuigings wat tydens die party se 54ste nasionale konferensie uitgespreek is. “Ons doen ŉ beroep op ons strukture en lede om waaksaam te bly en die eenheid van hul organisasie te verdedig teen diegene wat die ANC wil verswak. Die eenheid van ons beweging bly heilig.” Pres. Cyril Ramaphosa. (Foto: Elmond Jiyane/GCIS) Ramaphosa het in ŉ brief aan ANC-lede geskryf die party en sy leiers word van korrupsie beskuldig en dat die ANC dalk nie alleen in die beskuldigdebank staan nie, maar wel beskuldigde nommer een is. Woede laai die afgelope paar weke toenemend op namate inligting oor die toekenning van tenders, veral vir Covid-19-toerusting, aan die lig kom. Talle kontrakte is glo aan mense met ANC-bande of hul onmiddellike familie en vriende toegeken. “Ek is seker julle is bewus daarvan dat daar landwyd ŉ gevoel van woede en ontnugtering is oor berigte van korrupsie in ons reaksie op die koronavirus-pandemie. Die woede is verstaanbaar en geregverdig. Die afgelope paar weke het ons stories gehoor van tenders vir persoonlike beskermingstoerusting wat toegeken is aan indiwidue met bande met ANC-leiers en van staatsamptenare wat die wet verontagsaam wanneer tenders toegeken word,” skryf Ramaphosa. Ramaphosa sê om die korrupsie te pak moet verskeie stappe gedoen word. Dit sluit in dat diegene wat by korrupte praktyke betrek word voor die ANC se integriteitskommissie verskyn om te verduidelik, asook dat ondersoek gedoen en beweerde korruptes summier geskors word.